CELEX: 62014TN0075
Language: el
Date: 2014-01-23 00:00:00
Title: Υπόθεση T-75/14: Προσφυγή -αγωγή της 23ης Ιανουαρίου 2014 — USFSPEI κατά Κοινοβουλίου και Συμβουλίου

24.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 194/26
            
         Προσφυγή -αγωγή της 23ης Ιανουαρίου 2014 — USFSPEI κατά Κοινοβουλίου και Συμβουλίου
   (Υπόθεση T-75/14)
   2014/C 194/34
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα-ενάγουσα: Union syndicale fédérale des services publics européens et internationaux (Βρυξέλλες, Βέλγιο) (εκπρόσωποι: J.-N. Louis και D. de Abreu Caldas, δικηγόροι)
   
      Καθών-εναγόμενα: Συμβούλιο της Ευρωπαϊκής Ένωσης και Ευρωπαϊκό Κοινοβούλιο
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               να κηρύξει παραδεκτή και βάσιμη την υπό κρίση προσφυγή-αγωγή·
            
         
               —
            
            
               κατά συνέπεια, να ακυρώσει τα σημεία 27, 32, 46, 64, β', 65, β', και 67, δ', του κανονισμού (ΕΕ, Ευρατόμ) 1023/2013 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013·
            
         
               —
            
            
               να υποχρεώσει τα καθών-εναγόμενα να καταβάλουν στην USF συμβολική αποζημίωση ύψους ενός ευρώ σε ικανοποίηση της ηθικής βλάβης και να τα καταδικάσει στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η προσφεύγουσα-ενάγουσα προβάλλει την έλλειψη νομιμότητας των σημείων 27, 32, 46, 64, β', 65, β', και 67, δ', του κανονισμού (ΕΕ, Ευρατόμ) 1023/2013 (1), καθόσον τροποποιούν, ιδίως, τα άρθρα 5 (σύσταση της ομάδας καθηκόντων SC), 6 (κατάργηση της εγγυήσεως περί ισοδυναμίας των σταδιοδρομιών), 40, παράγραφος 2 (περιορισμός της χρονικής διάρκειας της αδείας για προσωπικούς λόγους στα 12 έτη), 43, δεύτερο εδάφιο (ένδειξη περί της ικανότητας για την ανάληψη καθηκόντων υπαλλήλου διοικήσεως από του βαθμού AST 5 αντί από του βαθμού AST 4) 44, παράγραφος 1 (νέες προϋποθέσεις για την προαγωγή στο επόμενο κλιμάκιο), 51 (διαδικασία διαπιστώσεως επαγγελματικής ανεπάρκειας), 52 (άδεια προς το συμφέρον της υπηρεσίας), 77 (ποσοστό προσαυξήσεως συνταξιοδοτικών δικαιωμάτων ύψους 1,8 %) και το παράρτημα VIII, άρθρο 9, παράγραφος 2 (πρόωρη συνταξιοδότηση άνευ επιβαρύνσεως) του ΚΥΚ.
   Προς στήριξη της προσφυγής-αγωγής, η προσφεύγουσα-ενάγουσα προβάλλει παραβίαση της συμφωνίας που συνήφθη μεταξύ των συνδικαλιστικών και επαγγελματικών οργανώσεων και του νομοθέτη σχετικά με τη μεταρρύθμιση του 2004, ιδίως δε τη σχετική με τις σταδιοδρομίες και τις αρχές περί γραμμικής σταδιοδρομίας και περί ισοδυναμίας των σταδιοδρομιών.
   Προβάλλει επίσης παράβαση του άρθρου 27 του Χάρτη των Θεμελιωδών Δικαιωμάτων και του άρθρου 21 του Ευρωπαϊκού Κοινωνικού Χάρτη, καθώς και παραβίαση της αρχής των κεκτημένων δικαιωμάτων, της αρχής της αναλογικότητας και της αρχής της απαγορεύσεως των διακρίσεων.
   
      (1)  Κανονισμός (ΕΕ, Ευρατόμ) 1023/2013 του Ευρωπαϊκού Κοινοβουλίου και του Συμβουλίου της 22ας Οκτωβρίου 2013, για την τροποποίηση του κανονισμού υπηρεσιακής κατάστασης των υπαλλήλων της Ευρωπαϊκής Ένωσης, καθώς και του καθεστώτος που εφαρμόζεται στο λοιπό προσωπικό της Ευρωπαϊκής Ένωσης (ΕΕ L 287, σ. 15).